三年，沙死，子光裔無能，侄化代領其事。已而吳眷、劉胎、蔡添福來附，拓地至湯圍。番慮其逼，復時有戰鬥，互殺傷。化乃與番和，約不相侵擾。番喜。進至四圍，皆為漳人踞。泉人初不及二萬，僅得二圍地，民工衣食皆仰於漳。粵人忿，且諗泉人弱，起而攻。泉人與鬥，輒敗，將棄地走，漳人留之，更與以柴圍之六十九結奇立丹之地。化及三人者咸戒其眾，毋更進，而三籍亦相安矣。